
РЕПУБЛИКА СРБИЈА

КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА

Број: 612-00-01300/2014-04
26.02.2016. године
Б е о г р а д
	


На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10, 93/12, 99/14, 45/15, 68/15) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14), Комисија за акредитацију и проверу квалитета, на седници одржаној 26.02.2016. године, донела је

О Д Л У К У

о акредитацији студијског програма
докторских студија

Утврђује се да МЕТРОПОЛИТАН УНИВЕРЗИТЕТ – ИНТЕГРИСАН са седиштем у Тадеуша Кошћушка 63, БЕОГРАД, ПИБ: 106922471, Матични број: 17799614, испуњава прописане стандарде за акредитацију студијског програма  докторске студије – СОФТВЕРСКО ИНЖЕЊЕРСТВО у оквиру поља техничко-технолошких наука и то за упис 3 (три) студента у седишту Установе.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа МЕТРОПОЛИТАН УНИВЕРЗИТЕТ – ИНТЕГРИСАН са седиштем у Тадеуша Кошћушка 63, БЕОГРАД, је дана 18.07.2014. године поднела захтев за акредитацију студијског програма докторске студије – СОФТВЕРСКО ИНЖЕЊЕРСТВО у оквиру поља техничко-технолошких наука под бројем 612-00-01300/2014-04. 
Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14).

На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.

Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе МЕТРОПОЛИТАН УНИВЕРЗИТЕТ – ИНТЕГРИСАН и предлог одлуке, достављени су Комисији за акредитацију и проверу квалитета.
Комисија за акредитацију и проверу квалитета, на седници одржаноj 19.06.2015. године, утврдила је да нису испуњени стандарди прописани Правилником о стандардима и поступку за акредитацију високошколских установа и студијских програма и упутила Упозорење о отклањању недостатака број  DOCVARIABLE ConvertString(A_BrojZahtevaAkt,1,5) \* MERGEFORMAT 612-00-01300/АУ/2014-04. Установа је 12.11.2015. године доставила обавештење о отклоњеним недостацима, као и нову документацију за акредитацију са отклоњеним недостацима где је испоштовала већину захтева из акта Упозорења. Пошто је примећено да у достављеном материјалу постоје одређени недостаци и непрецизности Комисија за акредитацију и проверу квалитета, на седници одржаноj 15.01.2016. године упутила је Мишљење о поступању високошколске установе по акту упозорења број 612-00-01300/МИ/2014-04, где је затражила да се у року од 7 дана од дана пријема Мишљења отклоне уочени недостаци. Установа је 10.02.2016. године доставила одговор на мишљење са новом документацијом, где је приказано да су отклоњени недостаци на које је указано у акту Упозорења и Мишљењу.
Прегледом поднетог материјала за акредитацију утврђено је:
Студијски програм је одобрен одлуком Сената Метрополитан универзитета од 26.08.2015. године.
Високошколска установа доказује своју спремност за извођење докторских студија на основу показатеља који се односе на научноистраживачки рад. 

На Метрополитан универзитету у Београду од оснивања је одбрањено: 4 докторске дисертације, 80 магистарских теза и 347 дипломских радова. 

Број публикација у међународним часописима са листе ресорног министарства за науку (последњих 10 година) је 36. Укупан број наставника на студијском програму је 8. Установа реализује тренутно 19 научно-истраживачких пројеката.   

Укупно 51 наставник и сарадник је укључен у научноистраживачке пројекте.
Установа остварује сарадњу са 9 установа из света.

Установа има план научноистраживачког рада. Установа је приложила решење о акредитацији установе као научноистраживачке организације од 03.11.2015. год.
На основу показатеља који се односе на научноистраживачки рад: број одбрањених теза у протекле 3 године 2, број објављених  публикација у оквиру дисертација 36, број научноистраживачких пројеката 18, број наставног особља укљученог у пројекте 51 установа је компетентна да реализује докторске студје. Чињениица да су 2 наставника у сталном радном односу били ментори у изради доктората доказује спремност установе за извођење докторских студија.

Структура студијског програма одговара захтевима стандарда и садржи све законом предвиђене елементе. Установа има податке о студијском програму на сајту установе. 

Сврха је јасно дефинисана, у складу са задацима установе и обезбеђује стицање прописаних компетенција.

Циљеви су јасно формулисани, у складу са задацима установе и укључују стицање компетенција и вештина. Циљеви студијског програма докторских студија су усклађени са савременим правцима развоја одговарајуће научне дисциплине у свету.
Савладавањем програма студенти стичу прописане опште и предметно специфичне способности. Компетенције  су у складу са структуром и садржајем студијског програма,  прецизно описане и усклађене са исходима. Сви подаци су дати на сајту: www.metropolitan.ac.rs.
Структура курикулума обухвата распоред предмета по семестрима и детаљан опис предмета. На последњој години докторских студија активну наставу чини само студијски истраживачки рад. Поштоване су препоруке о броју и распореду часова активне наставе на студијском програму.
Активна настава на I години је 20 часова недељно или 600 часова годишње при чему су предавања 14 часова недељно у првом и 8 часова у другом семестру. На II години активна настава је 20 часова недељно или 600 часова годишње при чему су предавања 8 часова недељно у трећем и 2 часа у четвртом семестру. На III години је 20 часова недељно СИР или 600 часова годишње. Укупно предавања је 32 часа или 26,67%.

Оптерећење наставника на програму је 2,52 часа недељно а на установи је 6,15 часова недељно. Наставници са пуним радним временом држе 72,62% наставе.
На студијском програму ангажовано је 8 наставника, од којих је петоро у сталном радном односу, један је гостујући професор и двоје ангажованих по уговору. Овим је задовољен потребан минималан број наставника у сталном радном односу (5), као и услов да је од укупног броја наставника 50% у радном односу на неодређено време у високошколској установи.
У курикулуму је наведено 7 обавезних предмета и 4 изборне позиције. За 4 изборне позиције понуђено је укупно 10 предмета. Дисертација обухвата 30 ЕСПБ. За израду докторске дисертације везана су још два обавезна предмета који носе по 30 ЕСПБ и 4 изборна предмета који носе укупно 40 ЕСПБ, тако да је број ЕСПБ предвиђених за реализацију докторске дсертације 130, односно 72,22% од укупног броја ЕСПБ, чиме је задовољен услов да је најмање 50% ЕСПБ предвиђено за реализацију докторске дисертације.
Докторант је, на основу садржаја и структуре курикулума, стечених научних сазнања и усвојене научне мотоде као и захтева  за израду докторске дисертације, оспособљен за самосталан научно истраживачки рад.

Програм је целовит и свеобухватан, нуди најновија  сазнања и усаглашен је са другим програмима на истој установи и са пет иностраних установа.  

Дефинисани су услови уписа, број студената који се уписује на студијски програм је усклађен са просторним кадровским и другим могућностима установе. Предвиђено је да се на студијски програм упише 3 студента на прву годину или укупно 9 студената.

Број од 3 студента који се уписују у прву годину студија у складу је са бројем ментора. Ментори су:

1. проф. др Лазић Љубомир 

2. проф. др Алок Мисхра
Проф.др Лазић Љубомир је у сталном радном односу на Метрополитан Универзитету а проф. др Алок Мисхра је гостујући професор. О његовом избору за гостујућег професора Сенат Метрополитан Универзитета је донео одлуку на седници одржаној 05.11.2015. године. У погледу ментора задовољен је услов да 50% ментора буду са пуним радним временом у високошколској установи
Студенти полагањем испита стичу одређени број ЕСПБ бодова који се утврђују за сваки предмет према оптерећењу студената и према јединственој методологији.
Дефинисани су услови који регулишу процедуре везане за реализацију  докторске дисертације, и оцену њене научне вредности, усклађени са захтевима из поља техничко-технолошких наука. Установа има Правилник институције о оцени докторске дисертације. Остварени научни доприноси оцењују се према броју научних публикација у часописима са SCI листе, што је регулисано општим актом Метрополитан универзитета и у складу је са стандардима.  
На основу  приложених референци и листе предмета на којима су наставници ангажовани следи да су наставници  компетентани за предмете које изводе, као и да испуњавају стандарде за научно поље техничко-технолошких наука. 
Предложени наставници имају радове објављене у научним часописима са SCI листе. Број предложених ментора може да покрије планирани број студената на студијском програму. Компетенције ментора одговарају стандадрима у оквиру поља техничко-технолошких наука. 

За извођење студијског програма обезбеђен је одговарајући простор за извођење наставе, одговарајући лабораторијски простор неопходан за експериментални рад и опрема базирана на савременим информационо-комуникационим технологијама.
Обезбеђен је одговарајући простор за извођење наставе. Установа располаже са 1661 м2 простора у седишту установе..

Установа обезбеђује коришћење библиотечког фонда у обиму потребном за остварење програма докторских студија. Студенти докторских студија имају приступ базама података које су неопходне за израду докторских дисертација и за научноистраживачки рад.

Установа је приложила: План и буџет предвиђен за реализацију научноистраживачког рада, Уговор о сарадњи са другим установама и и међународним организацијама, као и Прилог о доступним библиотечким ресурсима. 
Установа редовно прати квалитет студијског програма кроз периодичну спољашњу и унутрашњу проверу.

Установа периодично преиспитује и унапређује стратегију обезбеђења квалитета. Установа је приложила све услове за спровођење самовредновања. 

Формирана је Комисија за квалитет од 11 чланова: 6 наставника, 2 представника ваннаставних радника и 3 студента.
Поткомисија на основу увида у извештаје рецензената, упозорења о отклањању недостатака, обавештења о отклоњеним недостацима, мишљења о поступању установе по акту упозорења, одговора на мишљење и нове документације студијског програма утврдила је да студијски програм докторске студије – СОФТВЕРСКО ИНЖЕЊЕРСТВО испуњава стандарде у погледу квалитета, прописане Правилником о стандардима и поступку за акредитацију високошколских установа и студијских програма и предлаже Комисији да донесе решење о акредитацији.

Имајући у виду предлог поткомисије, заснован на испуњености стандарда за акредитацију студијског програма  прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.

Kомисија за акредитацију и проверу квалитета, утврдила је да високошколска установа  DOCVARIABLE ConvertString(UstanovaNaziv,1,5) \* MERGEFORMAT МЕТРОПОЛИТАН УНИВЕРЗИТЕТ – ИНТЕГРИСАН за студијски програм докторске студије – СОФТВЕРСКО ИНЖЕЊЕРСТВО у оквиру поља техничко-технолошких наука испуњава стандарде у погледу квалитета студијског програма прописане Правилником о стандардима и поступку за акредитацију високошколских установа и студијских програма.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.

________________________
Проф. др Драгутин Дебељковић
Члан поткомисије (известилац):

________________________
Проф. др Драган Тасић

У В Е Р Е Њ Е
О АКРЕДИТАЦИЈИ студијског програма
докторских студија
МЕТРОПОЛИТАН УНИВЕРЗИТЕТ – ИНТЕГРИСАН са седиштем у Тадеуша Кошћушка 63, БЕОГРАД, ПИБ: 106922471, Матични број: 17799614, испуниo је стандарде  прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08, 70/11, 101/12-I-25, 101/12-I-26, 13/14), за акредитацију студијског програма   докторске студије – СОФТВЕРСКО ИНЖЕЊЕРСТВО у оквиру пољa техничко-технолошких наука и то за упис 3 (три) студента у седишту Установе. 
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10, 93/12, 99/14, 45/15, 68/15).
	Достављено:

- високошколској установи

- архиви КАПК
	ПРЕДСЕДНИК

Проф. др Ћемал Долићанин


